|  |
| --- |
| ***Директни плащания*** |

**1. На 19 септември 2021 г. изтече периодът на задържане на животните по схемата за преходна национална помощ за овце-майки и/или кози-майки (обвързана с производството), за кампания 2021.** Земеделските стопани трябва да задържат в стопанствата си заявените овце-майки и/или кози-майки най-малко 100 дни от деня, следващ последния ден за подаване на заявленията за подпомагане. За кампания 2021 г. периодът на задържане на животните по тази схема е от 12 юни (включително) до 19 септември (включително) 2021 г.

**2. От 5 до 31 октомври 2021 г. включително животновъдите, кандидати по схемите за обвързана подкрепа за животни за Кампания 2021 г., доказват произведената и реализирана от тях продукция- мляко, млечни продукти и реализирани на пазара животни.** Документите за доказване на реализираното мляко и за доказване на реализираните на пазара животни трябва да са с дата на издаване в периода от 1 октомври 2020 г. до 30 септември 2021 г. и се предоставят в срок от 5 до 31 октомври 2021 г. в съответната областна дирекция на ДФ „Земеделие“- РА по постоянен адрес на кандидата. Документи за реализация на мляко и/или млечни продукти се подават по четири схеми: Схема за обвързано подпомагане на млечни крави; Схема за обвързано подпомагане за млечни крави под селекционен контрол; Схема за обвързано подпомагане за овце-майки и/или кози-майки под селекционен контрол (с реализация на мляко или комбинирана реализация); Схема за обвързано подпомагане за биволи. Реализираните на пазара животни се доказват по три схеми: Схема за обвързано подпомагане за месодайни крави и/или юници; Схема за обвързано подпомагане за месодайни крави под селекционен контрол; Схемата за обвързано подпомагане за овце-майки и/или кози-майки под селекционен контрол (с реализация на месо или комбинирана реализация).

|  |  |
| --- | --- |
| ***Визия за ОСП след 2020 г.*** |  |

**3. На 20 септември 2021 г. беше проведено заседание на Специалния комитет по селско стопанство (СКСС).** Предмет на обсъждане бяха Стратегията на ЕС за горите 2030 г., пакетът „Адаптиране към цел 55“ и проучване на Съвместния изследователски център относно стратегията „От фермата до трапезата“ и Стратегията за биологичното разнообразие. Стратегията на ЕС за горите 2030 беше публикувана на 16 юли 2021 и е част от Зеления пакт. В нея се предвижда укрепване на количествените и качествени аспекти на горите, които са разглеждани като ключови за околната среда и климата, но и с важна социално-икономическа роля. Източниците за финансиране на прилагането на стратегията са ОСП, като основен източник, както и други фондове на ЕС, включително инструментът за възстановяване. Горските стопани следва да бъдат възнаградени не само за производството на дървесината, но и за всички еко системни услуги, които предоставят. С пакета „Адаптиране към цел 55“ се предвижда адаптиране на съществуващи законодателни актове и приемане на нови такива. Целта е да се постигне неутралност за земеделието и горите през 2030. Всички сектори на икономиката се очаква да допринесат. Направени са серия от оценки на въздействието, които показват, че с правилни политики, целта е амбициозна, но постижима. Относно проучването на Съвместния изследователски център по стратегията „От фермата до трапезата“ и Стратегията за биологичното разнообразие резултатите показват, че дори при запазване на текущите правила, ще има ефект на намаляване на емисиите, включително на амоняк и нитрати, но това не е достатъчно. По отношение на намаляването на производството, най-сериозен е ефектът върху производството на животински продукти. Очаква се намаляване на износа на зърнени култури и увеличение на вноса на маслодайни култури, както и сериозни ползи за околната среда и климата. Цените ще компенсират намаленото производство, а ЕС ще остане нетен износител на зърнени продукти и месо. Основните изводи са, че ОСП ще помогне за постигането на целите в стратегиите, но успехът зависи от амбицията на мерките в стратегическите планове на държавите членки. Мнозинството държави-членки, включително България, изразиха притеснения относно изложените в доклада стойности на намаление на производството в сектора и засилването на вноса. Призоваха ЕК да установи пътна карта, по която да се проследяват констатациите от проучването, като се предложат корективни мерки.

**4. Новата ОСП трябва да бъде „силна и стабилна основа“ за устойчива хранителна система.** Комисарят по земеделие Януш Войчеховски иска да види продуктивен и печеливш селскостопански сектор, който ще защитава околната среда съгласно новата ОСП. Призова търговците на дребно да помогнат за превръщането на ОСП в основата на устойчива хранителна система. На уебинар, проведен на 22 септември, организиран от организацията за търговия на дребно и едро EuroCommerce, комисар Войчеховски каза, че новата ОСП ще „насърчи селскостопански сектор, който е продуктивен за обществото, печеливш за фермерите и опазващ нашата околна среда“. Новата селскостопанска политика на ЕС има „по- строги правила и стимули, свързани с климата, околната среда и биологичното разнообразие“, аспекти, които са от „голямо значение за потребителите“. Той изрази задоволството си, че преработената рамка „отваря допълнителни възможности за финансиране в подкрепа на здравето и благосъстоянието на селскостопанските животни“. Това е и „по-справедлива политика за земеделските производители и работниците в селското стопанство“, която позволява „държавите членки да насочат по-голям дял от финансирането към малки и средни семейни ферми и определя минимални стандарти за условията на труд във фермите“. „В момента държавите членки разработват своите национални стратегически планове и съм уверен, че те ще отговорят на амбициите на Комисията“, каза комисар Войчеховски. Стратегията „От фермата до трапезата“, той определи като „отговор на променящите се очаквания на потребителите“. Насърчи аудиторията „да се присъедини към Кодекса за поведение на ЕС за отговорни бизнес и маркетингови практики, за да работят заедно за по- устойчива хранителна система". Посочи Плана за действие за развитие на биологичното производство като пример за това „как се стремим да направим устойчивата храна по-широко разпространена сред нашите ферми, магазини и трапези“. „Насърчавам търговците на дребно да подкрепят амбицията на новия план за действие и неговата цел от 25%“, уточни той. Планът за действие за селските райони на Комисията ще „надгражда нови бизнес модели, ще развива предприемачеството и ще насърчава социалната икономика в селските райони“. Това също би „засилило търговията на дребно и местните вериги за доставки в селските райони, например чрез подобряване на взаимодействието между местните производители и търговците на дребно, както и чрез създаване на местни хранителни центрове“. Дългосрочната визия на Комисията относно селските райони би допринесла „за широк спектър от политики на ЕС в полза на селските райони“. „Освен ОСП, програмите по Кохезионната политика, заедно с всички съответни политики на ЕС и националните политики, имат ключова роля.“ Генералният директор на EuroCommerce Кристиан Вершюрен заяви, че „търговците на дребно и на едро са били много активни в подкрепа на целите на стратегията „От фермата до трапезата“ и справянето с ускоряващия се преход към устойчивост по веригата на доставки“. Търговците на дребно купуват по- малко от 5% директно от земеделските производители от това, което продават, посочи той, но те имат интерес от „глобално конкурентоспособен селскостопански сектор, който просперира и успешно приема този преход“. Той призова за „регулаторен режим, който да поддържа диалога и сътрудничеството, а не национален протекционизъм или неподходящо законодателство, от което нито земеделските производители, нито потребителите имат полза“.

|  |  |
| --- | --- |
| ***Още от ЕС и света*** |  |

**5. Проучването на Съвместния изследователски център (JRC) относно стратегията „От фермата до трапезата“ и Стратегията за биологичното разнообразие „не е оценка на въздействието“.** Това уточнина 20 септември, на заседанието на Специалния комитет по селско стопанство (СКСС) Тасос Ханиотис, директор в Генерална дирекция „Земеделие и развитие на селските райони“ и изпълняващ длъжността заместник-генерален директор на JRC и допълни, че ограниченията на използвания модел за Регионално въздействие на ОСП (CAPRI model) вероятно са довели до „надценяване на въздействията“. Той също така заяви, че прогнозираното намаление на нивата на производство не е изненадващо, тъй като в продължение на много десетилетия растежът е бил за сметка на щетите, нанесени на околната среда. Обръщането на тази тенденция, неизменно би довело до намаляване на производството с течение на времето. Някои делегации настояха за цялостна оценка на въздействието. Други подчертаха, че проучването на JRC е полезно и ще подпомогне на държавите членки при разработването на подходящи мерки за земеделските производители и потребителите. Те също така бяха категорични, че търговските споразумения трябва да гарантират, че продуктите от внос отговарят на еквивалентни стандарти в ЕС. Друга част от делегациите посочиха, че всяко бъдещо проучване трябва да отразява промяната на моделите на консумация на храна и нивото на разхищение на храна. Г-н Тасос Ханиотис отговори, че анализът ще продължи. Пътната карта предвижда първоначалната оценка на въздействието на предложението за законодателна рамка за устойчиви хранителни системи да е през следващите седмици. След това ще последва 4-седмичен период за обратна връзка, като 12-седмичната обществена консултация е насрочена за първото тримесечие (2022 г.) и предложение до средата на 2023 г.

**6. Ден на биологичното производство в ЕС.** Както е предвидено в Плана за действие на Европейския съюз в областта на биологичното производство, Европейският парламент, Съветът на ЕС и Европейската комисия поставиха началото на първия ден на ЕС за биологичното производство на 23 септември 2021 г. Целта е да се изтъкнат ангажиментите към биологичното земеделие, очертани от ЕС в стратегиите „От фермата до трапезата“ и Биологично разнообразие. Според еврокомисаря по земеделие на ЕС Януш Войчеховски денят на биологичното производство ще даде възможност да се повиши осведомеността за биологичното производство и да се насърчи ключовата роля, която играе при прехода към устойчиви хранителни системи. Той припомни, че планът за действие има за цел да се стимулира производството и потреблението на биологични продукти, за да се увеличи земеделската площ, посветена на биологичното земеделие с 25% до 2030 г. „Няма противоречие между биологичното производство и производството и производителността като цяло“, увери комисарят, отговаряйки на въпроси от пресата.